**Uladzislau Anatoljevitš Kaljatšonak** (valkoven. Уладзіслаў Анатолевіч Калячонак, ven. Владислав Анатольевич Колячонок, *Vladislav Anatoljevitš Koljatšonok;* s. 26. toukokuuta 2001 Minsk, Valko-Venäjä) on valkovenäläinen jääkiekkopuolustaja, joka pelasi kaudella 2020–2021 KHL-seura Dinamo Minskissä lainalla NHL-seura Florida Panthersista.

Ura
---

### Seuraura

Kaljatšonak on Dinamo Minskin kasvatti. Hän debytoi miesten peleissä vain 15-vuotiaana kaudella 2016–2017, jolloin Kaljatšonak pelasi Valko-Venäjän toiseksi korkeimmalla sarjatasolla Vyšeišaja ligassa sekä kotimaansa alle 17- että alle 18-vuotiaiden maajoukkueessa yhteensä 38 runkosarja- ja kolme playoff-ottelua tehopistein 3+7=10. Kauden 2017–2018 hän pelasi suurimmaksi osaksi alle 18-vuotiaiden maajoukkueessa. Kaljatšonak pelasi myös kaksi ottelua Valko-Venäjän alle 20-vuotiaiden maajoukkueessa Belarus Development Cupissa.

OHL-joukkue London Knights varasi Kaljatšonakin 102. pelaajana CHL:n varaustilaisuudessa 2018. Hän siirtyi joukkueeseen kaudeksi 2018–2019. Kaljatšonak teki OHL-debyytissään syöttöpisteen. Koska NHL-seura Chicago Blackhawks lähetti ruotsalaispuolustaja Adam Boqvistin harjoitusleirinsä päätteeksi hänet vuotta aiemmin varanneeseen Knightsiin, joutui Knights asettamaan Kaljatšonakin lokakuussa siirtolistalle, koska Boqvistin siirto vei paikan joukkueen eurooppalaispelaajien kahden pelaajan kiintiöstä. Knightsissa pelasi Kaljatšonakin lisäksi entuudestaan myös venäläishyökkääjä Matvei Guskov. Kaljatšonakin siirtolistalta nappasi Flint Firebirds. Hän pelasi joukkueessa loppukaudella 53 runkosarjaottelua tehopistein 4+25=29. Kaljatšonak valittiin kauden päätteeksi OHL:n ensimmäiseen tulokkaiden tähdistökentälliseen. Hän pelasi kauden aikana myös CHL Top Prospects Gamessa.

Florida Panthers varasi Kaljatšonakin toisella kierroksella 52. pelaajana NHL:n varaustilaisuudessa 2019. Hänestä tuli pienimmällä numerolla NHL:ään varattu valkovenäläispelaaja 16 vuoteen, sillä edellisen kerran Kaljatšonakia pienemmällä numerolla varattiin Andrei Kastsitsyn koko vuoden 2003 varaustilaisuuden kymmenentenä pelaajana. Jo saman vuoden syyskuussa hän teki Panthersin kanssa kolmivuotisen tulokassopimuksen. Kaljatšonak palasi kaudeksi 2019–2020 vielä Flint Firebirdsin OHL-joukkueen vahvuuteen. Hän nousi joukkueen varakapteeniksi. Kaljatšonak voitti Firebirdsin sisäisen tilaston lukemalla +19.

Heinäkuussa 2020 Florida Panthers lainasi Kaljatšonakin kaudeksi 2020–2021 kotimaahansa KHL-seura Dinamo Minskiin. Hän teki KHL-debyyttinsä 5. syyskuuta 2020 Barys Nur-Sultania vastaan. Kaljatšonok sai ottelussa jääaikaa 8.28 minuuttia. KHL-uransa avausmaalin hän teki kahdeksannessa ottelussaan 29. syyskuuta 2020 vieraissa Severstal Tšerepovetsia vastaan. Kaljatšonak sai Dinamon 1–4-voittoon päättyneessä ottelussa myös kakkossyöttöpisteen Jahor Šaranhovitšin tekemään voittomaaliin. Kaikkiaan hänen tulokaskautensa toi 46 runkosarjaottelussa tehot 1+5=6. Kaljatšonak pelasi joukkueessa myös kaksi Valko-Venäjän Cupin ottelua.

### Maajoukkueura

Kaljatšonak pelasi alle 20-vuotiaiden IA-divisioonan MM-kilpailuissa vuonna 2020, jolloin hän voitti pronssia. Kaljatšonak pelasi myös alle 18-vuotiaiden MM-kilpailuissa vuosina 2018 ja 2019, joista molemmissa turnauksissa valmennus valitsi hänet Valko-Venäjän yhdeksi kolmesta parhaasta pelaajasta. Vuoden 2018 turnauksessa Kaljatšonak valittiin Ruotsia vastaan pelatun alkulohkon ottelun päätteeksi joukkueensa ottelun parhaaksi pelaajaksi. Vuoden 2019 turnauksessa hän toimi Valko-Venäjän kapteenina. Kaljatšonak oli tehoilla 1+4=5 joukkueen paras syöttäjä ja toiseksi paras pistemies Jauheni Aksentjukin jälkeen. Hänet valittiin Sveitsiä vastaan pelatun alkulohkon ottelun päätteeksi Valko-Venäjän ottelun parhaaksi pelaajaksi.

Kaljatšonak edusti Valko-Venäjän alle 17-vuotiaiden maajoukkuetta sekä Macs Tournamentissa vuoden 2017 vaihteessa että Euroopan nuorten olympiafestivaaleilla vuonna 2017, joista ensimmäinen turnaus päättyi kultaan ja jälkimmäinen turnaus päättyi hopeaan.

Valko-Venäjän A-maajoukkueessa Kaljatšonak on pelannut kaksi ottelua ilman tehopisteitä. Hän teki A-maajoukkuedebyyttinsä vain 17-vuotiaana kaudella 2018–2019.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Team Belarus U17 | BLR-2 | 32 | 3 | 7 | 10 | 22 | – | – | – | – | – |
|  | Team Belarus U18 | BLR-2 | 6 | 0 | 0 | 0 | 4 | 3 | 0 | 0 | 0 | 0 |
| 2017–2018 | Team Belarus U17 | BLR-2 | 2 | 0 | 1 | 1 | 0 | – | – | – | – | – | U18 | 5 | 1 | 1 | 2 | 4 |
|  | Team Belarus U18 | BLR-2 | 43 | 5 | 15 | 20 | 24 | 4 | 0 | 0 | 0 | 4 |
| 2018–2019 | London Knights | OHL | 1 | 0 | 1 | 1 | 0 | – | – | – | – | – | U18 | 5 | 1 | 4 | 5 | 6 |
|  | Flint Firebirds | OHL | 53 | 4 | 25 | 29 | 44 | – | – | – | – | – |
| 2019–2020 | Flint Firebirds | OHL | 53 | 12 | 21 | 33 | 22 | – | – | – | – | – | JMMd1 A | 2 | 0 | 1 | 1 | 0 |
| 2020–2021 | Dinamo Minsk | KHL | 46 | 1 | 5 | 6 | 18 | – | – | – | – | – |
| 1 kausi | yhteensä | KHL | 46 | 1 | 5 | 6 | 18 | – | – | – | – | – |

Lähteet
-------

* Uladzislau Kaljatšonak The Internet Hockey Databasessa (englanniksi)
* Uladzislau Kaljatšonak Eurohockey-sivustolla (englanniksi)
* Uladzislau Kaljatšonak *Elite Prospects*. Everysport Media Group AB.  (englanniksi)

### Viitteet

1. ↑  "I’ve never come across a guy like him" – Kolyachnok an unexpected success story in Flint *eprinkside.com*.  1.4.2019. Everysport Media Group AB. Viitattu 25.3.2021. (englanniksi)
2. ↑  Колячонок Владислав Анатольевич *r-hockey.ru*. R-Hockey. Viitattu 25.3.2021. (venäjäksi)
3. 1 2 3 4 5 6 7 8  Uladzislau Kaljatšonak *Elite Prospects*. Everysport Media Group AB.  (englanniksi)
4. ↑  KNIGHTS SIGN IMPORT PICK *londonknights.com*.  23.8.2018. London Knights. Viitattu 25.3.2021. (englanniksi)
5. ↑  Vickers, Aaron: Kolyachonok thriving on long road to 2019 NHL Draft *NHL.com*.  7.3.2019. National Hockey League. Viitattu 25.3.2021. (englanniksi)
6. ↑  Firebirds Claim Belarus Native Vladislav Kolyachonok Off Waivers *flintfirebirds.com*.  2.10.2018. Flint, Mich.:  London Knights. Viitattu 25.3.2021. (englanniksi)
7. ↑  40 Players Selected for 2019 Sherwin-Williams CHL/NHL Top Prospects Game *chl.ca*.  13.12.2018. Toronto, ON:  Canadian Hockey League. Viitattu 25.3.2021. (englanniksi)
8. ↑  Elite Prospects - Players from Belarus in the NHL Entry Draft *eliteprospects.com*. Everysport Media Group AB. Viitattu 25.3.2021. (englanniksi)
9. ↑  Florida Panthers Agree to Terms with Defenseman Vladislav Kolyachonok *nhl.com/panthers*.  13.9.2019. SUNRISE, Fla.:  Florida Panthers. Viitattu 25.3.2021. (englanniksi)
10. ↑  Elite Prospects - Flint Firebirds *eliteprospects.com*. Everysport Media Group AB. Viitattu 25.3.2021. (englanniksi)
11. ↑  Достигнута договоренность о подписании контракта с Владиславом Колячонком *hcdinamo.by*.  18.7.2020. хоккейный клуб «Динамо-Минск». Viitattu 25.3.2021. (venäjäksi)
12. ↑  Game summary: Dinamo Mn - Barys *en.khl.ru*.  5.9.2020. KHL. Viitattu 25.3.2021. (englanniksi)
13. ↑  Game summary: Severstal - Dinamo Mn *en.khl.ru*.  29.9.2020. KHL. Viitattu 25.3.2021. (englanniksi)
14. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  29.4.2018. IIHF. Viitattu 25.3.2021. (englanniksi)
15. ↑  BEST PLAYER OF THE GAME SELECTED BY THE TEAM (pdf) *iihf.com*.  28.4.2019. IIHF. Viitattu 25.3.2021. (englanniksi)